I dag er det Kvindernes Internationale Kampdag. Og det bliver markeret flere steder – også her i Nordjylland. På stranden i Blokhus havde tre kvinder valgt at fejre dagen med et koldt dyp i vandet. Og med god opbakning fra familie og venner sprang de tre kvinder i bølgerne, mens de huskede på, hvad kvinderne har opnået gennem tiderne. - Det er jo meget op i tiden med de her kolde dyp. Og så synes jeg bare, at det var en oplagt mulighed at markere dagen i den her ramme, hvor man sikkert kan gøre noget sammen. Vi kan jo ikke markere dagen i en demonstration. Men vi kan markere dagen her, hvor der er højt til himlen og masser af plads og frisk luft, siger en af initiativtagerne bag dagens fejring, Christine Carøe Aarestrup, der er stifter af Klub Havdyp i Blokhus. Virtuelt fællesskab Hun og hendes meddyppere opfordrer i dag alle kvinder, som har lyst til at bade i det kolde vand, til at tage et billede og lægge det på de sociale med hashtagget #koldegysforkvindekampen. På den måde kan den internationale kampdag fejres sammen, selv om man er nødt til at være hver sig på grund af coronaen. Og for byrådsmedlem i Jammerbugt Kommune Kiki Bach (S) er dagen og turen i de kolde bølger en fin markering af, at kvinder er seje, men de er endnu sejere sammen. - Men der er stadig rigtig meget plads til kvinder rundt omkring. For eksempel i bestyrelser eller i forbindelse med kommunalpolitik, sportsforeninger eller i regeringen. Der er stadig en kamp for kvinderne at tage, siger Kiki Bach.

Opsummering:
Kvindernes Internationale Kampdag blev markeret i Blokhus, hvor tre kvinder valgte at fejre dagen med et koldt dyp.